Грамадска – палітычнае жыццё Полаччыны ў перыяд выбараў і дзейнасці Расійскай Дзяржаўнай Думы I-IV скліканняў

(1906-1917 гг.)

**М.М. Забаўскі**

**БДПУ, г. Мінск**

Забаўскі, М.М. Полацк у гісторыі і культуры Еўропы: матэрыялы Міжнар. навук канф. (Полацк, 22-23 мая 2012 г.)/ Нац. Акад. навук Беларусі, Ін-т гісторыі, Полацкі дзярж. ун-т ; рэдкал.: А.А. Каваленя [і інш.] ; навук. рэд., уклад. В.М. Ляўко.-Мінск: Беларус. Навук, 2012.-С. 272-276.

**Ключавыя словы:** выбары, парламентарызм, грамадска-палітычнае жыцце, дзяржаўная дума.

Сучасная палітычная сітуацыя ў краіне патрабуе звароту да гісторыі парламентарызму, якая даволі багатая сваімі традыцыямі і вопытам дзейнасці, у тым ліку, на складаных пераломных этапах гісторыі. Гэта дазваляе дакладней зразумець пазітыўны і негатыўны вопыт дзейнасці нашых папярэднікаў ў вырашэнні галоўных пытанняў грамадска-палітычнага жыцця краіны, у першую чаргу нацыянальнага, аграрнага, рабочага і інш.

Выдатным грамадска-прававым інстытутам, які дазваляе прасачыць узаемаадносіны ўлады і ўладных інстытутаў, элементаў грамадзянскай супольнасці ў іх непасрэдным развіцці, з’являюцца выбары. Практыка выбараў ажыццяўляецца на нашай тэрыторыі на працягу стагоддзяў.

Звернемся да пачатку XX ст. – эпохі карэнных змен, якія адбываліся як у Расійскай імперыі, так і ў Заходніх губернях (Віленскай, ***Віцебскай*,** Гродзенскай, Магілёўскай і Мінскай) і прасочым, які змест мелі такія інстытуты, як “выбары”, “прадстаўніцтва”, “правы голасу” і інш.

Палітычнае становішча, якое склалася ў ходзе выбарчай кампаніі ў I Дзяржаўную Думу ў ***Віцебскай губерні,*** даволі дакладна характарызавала газета “Витебская жизнь” . У нумары за 28 лютага 1906 г. яна адзначала, што агітацыя ў губерні вялася асобна сярод беларусаў, яўрэяў, латышоў, немцаў і інш. Першынства ў гэтым належыла кадэтам. “Грамадзяне, – гаварылася ў адным са зваротаў кадэтаў да насельніцтва, – набліжаецца час выбараў у Думу. Калі вы жадаеце, каб усе жылі ў міры і згодзе, калі вы жадаеце свабоды і права, а не уціску і бяспраўя, не адмаўляйцеся ад удзелу ў выбарах, аддавайце свае галасы за кандыдатаў у выбаршчыкі ад партыі “ Народнай свабоды” [1].

Першы нумар газеты “Витебская жизнь” выйшаў 1 лютага 1906 г. У ім была надрукавана палітычная платформа выдання, якая практычна супадала з асноўнымі праграмнымі палажэннямі КДП. Рэдактарам газеты стаў вядомы дзеяч сіянісцкага руху ліберальнага толку, член Генеральнага савета Сусветнай сіяніцкай арганізацыі, грамадскі равін, старшыня ўсіх існуючых у ***Віцебску і Полацку*** яўрэйскіх устаноў Г.А. Брук. У красавіку ў Віцебску завяршыўся працэс стварэння аддзела кадэцкай партыі. Яе ўзначаліў Г.Я. Брук [2, c. 68] .

Адным з накірункаў дзейнасці кадэтаў быў удзел у выбарах і рабоце Дзяржаўнай думы. Выбары ў I Думу праходзілі ў ***студзені – красавіку 1906 г.*** Для далучэння на свой бок сялян кадэты актыўна крытыкавалі дзейнасць урада ў аграрнай сферы. У прыватнасці, “Витебская жизнь” 10 лютага 1906 пісала, што Сялянскі банк набываў памешчыцкія землі па завышаных цэнах з мэтаю перапродажу яе сялянам. Газета пераконвала сялян у тым, што ўрад нічога карыснага для іх не зробіць, ён здольны толькі на правядзенне рэпрэсій [3] .

Ад Віцебскай губерні ў I Дзяржаўную Думу было абрана 6 дэпутатаў. 3 з іх з’яўляліся канстытуцыйнымі дэмакратамі: Гірш Якаўлевіч Брук. (нарадзіўся ў 1869 г. у заможнай купецкай сям’і, скончыў медыцынскі факультэт Кіеўскага ўніверсітэта, назіральнік савета яўрэйскага каланіцкага банка); Валковіч Аляксей Януфрыевіч (нарадзіўся у 1856 г. у Віцебску, грамадскі дзеяч. Старэйшы гласны Віцебскай гарадской думы); ***Філіпаў Рыгор Піліпавіч***, (нарадзіўся ў 1872 г., селянін ***Полацкага павета***, беларус, праваслаўны, скончыў народнае вучылішча, займаўся земляробствам) [2, c. 69].

27 красавіка 1906 г. імператар Мікалай II трымаў прамову перад дэпутатамі. З 523 дэпутатаў кадэты складалі 36 % дэпутацкага корпуса. Але ў складзе кадэцкай партыі Р.П. Філіпаў (полацкі дэпутат) не значыўся. У спісах, складзеных дэпартаментам паліцыі ад 19 лістапада 1906 г., ён апынуўся ў складзе трудавой групы. Сялянскія дэлегаты, аб’яднаныя ў фракцыю (трудавікоў) прапанавалі на разгляд Думы свой праект вырашэння аграрнага пытання. Ён прадугледжваў перадачу памешчыцкіх зямель у агульнанародную ўласнасць і ўвядзенне ўраўняльнага землекарыстання па працоўнай норме. Права распараджацца зямлёй перадавалася мясцовым зямельным камітэтам, абраным усеагульным, прамым і тайным галасаваннем.

Такім чынам, прадстаўнікі Расійскага сялянства імкнуліся дабіцца агульнанароднай уласнасці на зямлю і ўраўняльнага землекарыстання. Праект “Асноўных палажэнняў” зямельнага закона падпісалі 104 дэпутаты. Сярод іх 8 дэпутатаў-сялян ад Віцебскай, Віленскай, Гродзенскай, Магілёўскай і Мінскай губерняў, якія таксама як і полацкі дэпутат ***Р.Ф. Філіпаў,***  былі ў ліку трудавікоў. Але аналіз іх выступленняў з думскай трыбуны сведчыць аб, тым што ніхто з дэпутатаў ад Беларусі не прапагандаваў праект 104. Дэпутаты патрабавалі “Зямлі і волі!” Гэта значыць, імкнуліся да замацавання зямлі ў асабістую уласнасць з правам поўнага распараджэння ёю.

I Дзяржаўная дума праіснавала 72 дні і была распушчана. Дэпутаты абвінавачваліся ў тым, што ўхіляліся ад заканадаўчай працы, імкнуліся ў абход цара змяніць “Асноўныя законы” краіны і сваёй уладай вырашыць аграрнае пытанне. Перад сілавымі міністэрствамі былі пастаўлены задачы : не дапусціць у II Думу экс-дэпутатаў, стварыць урадавыя партыі, члены якой у будучым маглі б скласці ўрадавую большасць. Губернатары атрымалі загад “ пільна сачыць за былымі дэпутатамі”.

У кастрычніку 1906 г. ***Віцебскі губернатар*** паведамляў у Дэпартамент паліцыі, што лідары мясцовых кадэтаў актыўна вядуць перадвыбарчую агітацыю і вынікі выбараў могуць быць непажаданымі для ўрада. Праз месяц Г.Я. Брук і А.А. Валковіч былі асуджаны за подпіс Выбаргскай адозвы і яе распаўсюджанне [4] .

У цэлым, па краіне II Дзяржаўная Дума была больш левай, чым першая. Правыя і акцябрысты занялі толькі 54 месцы (10,4%), у той час як манархічныя групоўкі ў Мінскай, Магілеўскай і Віцебскай губернях правялі ў Думу 15 дэпутатаў (41,7 % ) ад агульнай колькасці (36-ад Беларусі). Разыходжанні тлумачацца тым, што рускім і польскім памешчыкам, прадстаўнікам Праваслаўнай і Каталіцкай царквы ўдалося падзяліць беларускую вёску на “рускіх” і “палякаў” (не ўлічываць яўрэяў) і павесці іх за сабой. Асабліва гэта дала свой плён на заключнай стадыі выбараў дэпутатаў Думы.

Так, у Віцебску 6 лютага 1907 г. ***епіскап Полацкі*** ***і Віцебскі Серафім*** адслужыў у кафедральным саборы набажэнства для “рускіх” выбаршчыкаў, якія затым былі закліканы дабываць перамогу на выбарах у блоку з палякамі, з якімі ўжо была заключана дамоўленасць [2, с. 90].

Дзяржаўная Дума II склікання, якую назвалі “Дума народнага гневу”, самая радыкальная і канфрантацыйна настроеная, была распушчана указам ад 3 чэрвеня 1907 г.

Урадам былі прыняты грунтоўныя меры для падтрымання “ парадку” у прадбачанні незадавальнення ў народзе ў сувязі з разгонам Думы і выданнем новага выбарчага закону. Былі разгромлены шматлікія арганізацыі, якія ўзніклі ў гады рэвалюцыі: Віцебскі і Мінскі губернатары выдалі шэраг цыркуляраў, патрабуючы ад паліцыі распачаць крымінальнае праследаванне прафсаюзаў.

У другой палове 1907 г. адносіны да выбарчай кампаніі ў III Дзяржаўную Думу былі ў цэнтры ўвагі ўсіх палітычных сіл і партый у Расіі. Арганізацыі “ Саюза рускага народа“, “Рускага ўскраіннага саюза” існавалі практычна ва ўсіх павятовых гарадах і мястэчках Беларусі. Яны актыўна дапамагалі адміністрацыі і паліцыі “рабіць выбары”. У ***Віцебскай губерні***, дзе губернскі камітэт складаўся з акцябрыстаў і прадстаўнікоў “РОС”, ролю кіраўніка зноў узяў на сябе епіскап ***Полацкі*** ***і Віцебскі Серафім***. Газета “Северо-западный голос” паведамляла: “Саюзу духавенства, арганізаванага мясцовым святаром належыць галоўнае месца ў губернскім камітэце. Яго орган “Губернские ведомости” пачаў кампанію супраць польскай і яўрэйскай небяспекі” [5].

На праваслаўных святароў была ўскладзена адказная задача-узначаліць выбарчыя штабы праваслаўнага насельніцтва. З мэтай абмежавання ўплыву ў ходзе выбараў сярэдніх землеўладанняў (у заходніх губернях апалячанага дваранства) і актывізацыі праваслаўнага духавенства распараджэннем міністра ўнутраных спраў на тэрыторыі Беларусі для абрання ўпаўнаважаных былі арганізаваны тры асобныя з’езды: першы – у складзе настаяцеляў цэркваў з поўным цэнзам; другі – у складзе асоб, якія мелі не менш 1/5 поўнага цэнзу; трэці – у складзе ўсіх астатніх уласнікаў нерухомай маёмасці, менш пятай поўнага цэнзу. Праваслаўныя святары верай і праўдай служылі манархіі, імкнуліся адцягнуць народ ад рэвалюцыі. Агульнавядома, што ў цэнтральных губернях Расіі святары даволі часта далучаліся да ліберальных партый. У заходніх жа губернях усе праваслаўныя служыцелі да канца заставаліся на баку ўрадавых, манархічных партый, што з’яўлялася прыкладам для іншых рэгіёнаў.

Урадавым партыям у Беларусі ўдалося правесці ў III Дзяржаўную думу 80,5% дэпутатаў, у той час як на Расіі ў цэлым – 61,5 %. Можна зрабіць выснову, што ў заходніх губернях уплыў манархічных сіл на выбаршчыкаў, асабліва сялян, быў больш значны, чым у цэлым па краіне. Палітыка царызму ў заходніх губернях, распальваючы нацыянальную варожасць паміж беларусамі і палякамі, беларусамі і яўрэямі, рускімі, палякамі і яўрэямі пашырала магчымасць правым у іх дзейнасці.

Перадвыбарчую кампанію ў IV Дзяржаўную Думу, як і ў 1907 г., узначалілі правыя сілы. Характэрнай асаблівасцю выбараў у 1912 г. было актыўнае ўмяшанне ў іх ход праваслаўнага духавенства. Святары павінны былі выканаць ролю “фільтра” для правядзення “благанадзейных” для ўрада ўпаўнаважанных, выбаршчыкаў і дэпутатаў.

З заклікам да духавенства аб аднаўленні саюза праваслаўных брацтваў на выбарах у Думу звярнуўся епіскап ***Полацкі і Віцебскі Нікадзім*** . Заклік значна актывізаваў дзейнасць праваслаўных прыходаў. Святары назначылі кандыдатам у Думу протаіерэя С.К. Мацюшэнскага. Перадвыбарчыя сходы праваслаўнага духавенства разам з прыхажанамі і ўдзелам прадстаўнікоў “Саюза рускага народу” у маі – чэрвені 1912 г. адбыліся ў ***Віцебску***, Веліжы, Себежы, ***Полацку*** і інш. гарадах і вёсках губерні [6].

У самы разгар выбараў кампаніі выйшаў першы нумар штодзённай газеты вялікадзяржаўнага накірунку “Витебский вестник”. Яе рэдактарам былі А.А. Ляхвіцкі, П.В. Кудраўцаў, М.М. Сталеўскі, І.І. Медзякоў. Газета выдавалася на ўрадавыя сродкі і аб’ядноўвала вакол сябе мясцовых актывістаў СРН і правых акцябрыстаў. У нумары ад 1 ліпеня 1912 г. газета так вызначыла свае мэты: “ Гістарычнымі лёсамі спрадвеку Рускай ***Віцебскай зямлі*** мясцовае рускае насельніцтва пастаўлена ў неабходнасць жыць з “іншародцамі” і “ іншаверцамі”. Калі ўлічваць гэту акалічнасць, то наш новы орган ставіць сваёй задачай служыць уздыму рускай справы ў краі, абараняць рускія нацыянальныя інтарэсы і кіравацца прынцыпам: “Расія – для ўсіх ёй подданых” [7]. Свае надзеі ў справе русіфікацыі газета ўскладвала на мясцовых настаўнікаў [2, c. 190].

Перыяд выбараў у IV Дзяржаўную Думу характырызаваўся аслабленнем пазіцый кадэтаў і выхадам на палітычную арэну прагрэсістаў. Эсэры знаходзіліся ў крызісным стане, іх групы бяздзейнічалі. З рэвалюцыйных партый найбольшую актыўнасць праяўлялі бундаўцы.

Для чацвертай выбарчай кампаніі быў характэрны найбольшы абсентэізм, у параўнанні з усімі папярэднімі. Дробныя землеўладальнікі і сяляне праявілі да выбараў поўную абыякавасць. Удзел сялян у першай стадыі выбараў склаў прыкладна 30 %. Не чакаючы ад Думы дабра, сяляне ў многіх месцах адносіліся да выбараў адмоўна, а калі і ішлі на выбары, дык больш па абавязку, чым усведамляючы іх важнасць. Карэспандэнт з ***Полацкай глыбінкі*** пісаў, што “сяляне нашай ***Арэхаўскай воласці*** зусім далекія ад самых элементарных паняццяў аб сваіх грамадзянскіх правах і абавязках. Валаснымі ўправамі з дапамогай вясковых старастаў загадзя былі абвешчаны ўсе сяляне аб неабходнасці прыбыцця ў валасныя ўправы да 12 гадзін дня. Нягледзячы на гэта, сяляне спазніліся, большасць не прыйшла”. Мясцовая інтэлігенцыя тлумачыла сялянам важнасць выбараў і неабходнасць сур’ёзных да іх адносін, на што атрымала адказ: “ Карысці нам ад гэтай Думы няма ніякай. Зямлі нам Дума не дасць, і няма чаго марна губляць час на гэтыя выбары” [2, c. 198].

25 кастрычніка 1912 г. адбыўся губернскі выбарчы сход па выбарах дэпутатаў у IV Думу ў ***Віцебску.*** Пяць з шасці абраных дэпутатаў былі членамі СРН, “РОС” і партыі рускіх нацыяналістаў. У іх ліку быў і ***Полацкі павятовы прадвадзіцель дваранства І.Ф. Полаўцаў.*** Камергер Двара Яго вялікасці М.М. Яўрэінаў быў акцябрыстам.

У Думе Святар Н.І. Альхоўскі, настаўнік пачатковага вучылішча С.Р. Кірылаў, сяляне А.І. Мухін і валасны старшыня П.М. Шмякаў разам з ***І.Ф. Полаўцавым*** ўвайшлі ў фракцыю правых [2, c. 204].

Кадэты ўнеслі ў Думе некалькі законапраектаў аб дэмакратычных “свабодах”, законапраект аб усеагульным выбарчым праве. Усе выступленні акцябрысцка - кадэцкага альянсу выклікалі негатыўную рэакцыю правай часткі Думы. Апошнія патрабавалі ад урада ўзмацнення рэпрэсій, утаймавання “іншародцаў”, узмоцненай увагі да царкоўнапрыходскіх школ. Сапраўдных абаронцаў сацыяльных і нацыянальных правоў беларускага народа у Думе не было.

Літаратура:

1. Мартюхова, М.А. На переломе революции / М.А. Мартюхова.- Минск: Наука и техника, 1986.-С. 48-49.
2. Забаўскі, М.М. Расійская Дзяржаўная дума ў лёсах Беларусі (1906-1907 гг.) / М.М. Забаўскі.- Мінск: БДПУ, 2008.-267 с.
3. Дин. Витебск, 10 февраля / Дин // Витебская жизнь.- 1906.-10 февраля. - С 1-2.
4. Наши корреспонденции // Свободное слово.- 1906.-16 февраля. с.4.
5. Проснись и слушай русский народ // Северо-западный голос.-1907.- 18 августа. С.2.
6. Перед выборами // Северо-западная жизнь.- 1912.- 6 июля.-С. 2.
7. От редакции // Витебский вестник.- 1912.-1 июня – С.1.